**ЗАПОВЕД**

На основание чл. 10, ал.1, т.1 от Устройствения правилник на Изпълнителна агенция „Морска администрация“ във връзка с прилагането на Решение (EС) 2024/210 на Съвета от 30 декември 2023 година относно пълното прилагане на разпоредбите на достиженията на правото от Шенген в Република България и в Румъния по отношение посещението на български яхтени пристанища

**НАРЕЖДАМ:**

1. Яхти, лодки и други плавателни средства за спорт, туризъм и развлечение пристигащи в Република България от пристанище разположено в държава, член на Шенгенското пространство, и без да са спирали в трета страна, при навлизане в териториалното море на Република България с цел посещение на регистрирано яхтено пристанище (Приложение № 1) трябва да се свържат с органите на Главна дирекция „Гранична полиция“ (ГД „ГП“) на 16-и канал УКВ и да декларират следната информация:
2. пристанището от което идват;
3. броя на лицата на борда и тяхната националност;
4. яхтеното пристанище към което се отправят;
5. всяка друга информация, която бъде поискан от органите на ГД „ГП“.
6. Яхти, лодки и други плавателни средства за спорт, туризъм и развлечение, пристигащи в Република България от пристанище разположено в трета страна или спирали в такова пристанище при прехода от пристанище разположено в държава, член на Шенгенското пространство, към българско яхтено пристанище, подлежат на граничен контрол по реда чл. 20, ал. 2 от Наредбата за плаването и граничния режим във вътрешните морски води, в териториалното море и във вътрешните водни пътища на Република България на български и чуждестранни яхти, лодки и други плавателни средства за спорт, туризъм и развлечение, както и извършване на водноатракционни услуги с тях.
7. Яхти, лодки и други плавателни средства за спорт, туризъм и развлечение, отплаващи от българско пристанище за пристанище разположено в държава, член на Шенгенското пространство, следва да декларират това пред органите на ГД „ГП“ на 16-и канал УКВ и да декларират пристанището на местоназначение и броя на лицата на борда и тяхната националност.
8. Яхти, лодки и други плавателни средства за спорт, туризъм и развлечение отплаващи за пристанище разположено в трета страна подлежат на граничен контрол по реда чл. 20 от Наредбата за плаването и граничния режим във вътрешните морски води, в териториалното море и във вътрешните водни пътища на Република България на български и чуждестранни яхти, лодки и други плавателни средства за спорт, туризъм и развлечение, както и извършване на водноатракционни услуги с тях.
9. Заповедта да се доведе до знанието на заинтересованите лица, в това число: корабопритежатели, корабни агенции, пристанищни оператори и собственици на територията и инфраструктурата на пристанища по чл. 108, чрез публикуване на електронната страница на Изпълнителна агенция „Морска администрация“ и до Държавно предприятие „Пристанищна инфраструктура“, Българска асоциация на яхтените пристанища (БАЯП), Главна дирекция „Гранична полиция“ – за сведение. Операторите на яхтени пристанища да запознаят със заповедта капитаните на домуващите в пристанището им яхти.
10. Контрол по изпълнението на заповедта възлагам на *директорите* на териториалните дирекции на Изпълнителна агенция „Морска администрация“.
11. Заповедта влиза в сила от 00:00 ч. на 01.04.2024 г.
12. Настоящата Заповед отменя моя Заповед № З-188/01.04.2024 г.

Тази заповед подлежи на обжалване по реда на Административнопроцесуалния кодекс.

